千葉黄梅歌呈王夢得張以道
作者：張鎡
朝代：宋

paragraphs: 笛聲吹起南湖水，散作奇葩滿園裏。
被春收入玉照堂，不逐餘芳弄紅紫。
一春開霽能幾時，江梅正多人來稀。
光風屈指已過半，頼有緗蕊森高枝。
今朝拄杖偏宜到，暖碧紅烟染林草。
悠然試就花下行，便有疎英點烏帽。
細看寶靨輕金塗，密網粲綴萬斛珠。
一香舉處衆香發，幻巧更吐冰霜鬚。
叵羅盛酒如春沼，不待東風自開了。
呼童撼作晴雪飛，雪飛爭似花飛好。
上都賞翫爭出城，日高三丈車馬塵。
誰能擺脫熱官與銅臭，肯學花底真閒人。
時平空山老壯士，不得滅秦報君死。
鷄鳴撫劍起相歎，夢領全師渡河水。
吾曹恥作兒女愁，何如且插花滿頭。
一盞一盞復一盞，坐到落梅無始休。
無梅有月尤堪飲，醉卧蒼苔石爲枕。
醒來明月別尋花，桃岸翻霞杏堆錦。